[{"text_idx": "#000001", "text": "Mae\u2019r arfordir fel cyfanwaith yn amrywio\u2019n fawr, o\u2019r systemau twyni tywod yn Nhrefdraeth, Poppit a Gwbert i draethau anwastad a chreigiog Penrhyn Cemaes, Ynys Aberteifi, Mwnt a Llangrannog, heb so\u0302n am aberoedd Afon Nyfer ac Afon Teifi. A dyna chi wedyn y lliaws o ddyffrynnoedd coediog sy\u2019n dirgrynu yn y gwanwyn a\u2019r haf i ga\u0302n adar."}, {"text_idx": "#000002", "text": "Glas y dorlanMae unrhyw fan yn yr ardal yn dda mewn gwirionedd, nid yn unig am adar ond hefyd am olygfeydd trawiadol iawn. Mae cynnwys yr holl leoliadau da hyn felly yn amhosib yn yr arweiniad byr hwn (os hoffech wybodaeth fanylach, darllenwch y llyfr, \u201cBirding in Pembrokeshire\u201d gan Green & Roberts \u2013 ISBN 095421451X)."}, {"text_idx": "#000003", "text": "Os ydych yn chwilio am rywogaethau arfordirol fel y Fra\u0302n Goesgoch (Chough), y Cudyll Glas (Peregrine), Clep y Garreg (Stone Chat) ac adar y mo\u0302r, yna ewch i Mwnt neu i Langrannog. Os mai adar hirgoes (rhydwyr) sy\u2019n mynd a\u0302\u2019ch bryd, yna ewch i aberoedd afon Nyfer ac afon Teifi, ac os mai adar hela yw\u2019ch diddordeb, yna aber afon Teifi neu Gorsydd y Teifi amdani. Ond os hoffewch weld adar dirifedi, yna does unman yn well na\u2019r hen goedwigoedd \u2013 ewch am sgowt i ddyffryn Teifi, rhwng Corsydd y Teifi a Llechryd."}, {"text_idx": "#000005", "text": "Cliciwch ar fawdlun ar gyfer delwedd fwy ac enw\u2019r aderyn"}, {"text_idx": "#000007", "text": "Mae\u2019r Afon Nyfer yn llifo i\u2019r mo\u0302r yn Nhrefdraeth, gan greu aber bychan tywodlyd. Mae llwybrau troed ar y naill ochr a\u2019r llall i\u2019r aber, sy\u2019n gwneud yr ardal hon yn hawdd ei thramwyo. Mae\u2019r safle hwn, serch hynny, yn dioddef cryn dipyn o aflonyddwch, yn arbennig yn ystod y cyfnodau brig adeg gwyliau."}, {"text_idx": "#000008", "text": "Ffin ogleddol Sir Benfro, a Cheredigion a Sir Gaerfyrddin mewn rhai mannau yw Afon Teifi. Mae llawer o\u2019r mannau gorau ar gyfer gweld adar yn gorwedd ar y naill ochr neu\u2019r llall i\u2019r llinell ddychmygol hon."}, {"text_idx": "#000009", "text": "Yn anffodus, mae cryn dipyn o aflonyddwch ar yr aber ac felly ni fydd adar hirgoes yn aros yma am hir. Fel y gwelwch wrth y disgrifiadau isod, mae yma nifer o safleoedd allweddol:"}, {"text_idx": "#000011", "text": "Corsydd Teifi yw un o\u2019r prif warchodfeydd sy\u2019n eiddo i ac yn cael eu rheoli gan Ymddiriedolaeth Bywyd Gwyllt De a Gorllewin Cymru (rhif teleffon 01239 621600). Rhennir y gors yn ddwy gan yr hen reilffordd rhwng Aberteifi a\u2019r Hendy-gwyn sydd wedi bod yn segur ers yr 1950au (1963 rwy\u2019n credu; un o doriadau Beeching). Mae taith gerdded gylchol yn arwain o amgylch y corsydd (Llwybr y Dyfrgi) ac yma fe welwch 6 chuddfan a dwy daith arall drwy goedwig, gydag un ohonynt yn arwain i fyny\u2019r ceunant i Gilgerran."}, {"text_idx": "#000014", "text": "Ynys Lochtyn yw\u2019r enw ar y pentir bach, ychydig i\u2019r gogledd o Langrannog, sy\u2019n eiddo i\u2019r Ymddiriedolaeth Genedlaethol."}]